《暮秋寄光半师》
明代·释古邈

摇落平林一径虚，鹿麋相伴独吟徐。清泠远水归寒涧，苍翠群峰入小庐。

地僻经秋人迹绝，天寒昨夜雁声初。疏篱开尽重阳菊，不见支公半载馀。

作者简介：古邈(一六四九─？)，字觉大。番禺人。俗姓罗。童年出海幢，求阿字大师剃染受具。天然老人还雷峰，入侍丈室。后奉命之福州长庆，暂充典客。竟以病入涅。著有《闽中吟草》一卷。事见清宣统《番禺县续志》卷二七。